ПРОГРАМ

ПОДРШКЕ ЈАЧАЊУ КАПАЦИТЕТА ПОСЛОДАВАЦА УКЉУЧЕНИХ У ДУАЛНО ОБРАЗОВАЊЕ У 2024. ГОДИНИ

I. ПРЕДМЕТ

Законом о буџету Републике Србије за 2024. годину („Службени гласник РС”, број 92/23), у члану 8, у оквиру Раздела 21 – Министарство привреде, Главa 21.0, Програм 1509 – Подстицаји развоју конкурентности привреде, Функција 410 – Општи економски и комерцијални послови и послови по питању рада, Пројекат 4002 – Подршка развоју предузетништва, Економска класификација 451 – Субвенције јавним нефинансијским предузећима и организацијама, обезбеђена су средства у износу од 2.000.000.000,00 динара. Део средстава у износу од 50.000.000,00 динара, у складу са чланом 61. став 7. Закона о буџетском систему („Службени гласник РС”, бр. 54/09, 73/10, 101/10, 101/11, 93/12, 62/13, 63/13 – исправка, 108/13, 142/14, 68/15 – др. закон, 103/15, 99/216, 113/17, 95/18, 31/19, 72/19, 149/20, 118/21, 118/21 - др. закон, 138/22 и 92/23) биће распоређен на Економску класификацију 454 – Субвенције приватним предузећима, за реализацију Програма подршке јачању капацитета послодаваца укључених у дуално образовање у 2024. години (у даљем тексту: Програм).

Подстицаји који се додељују на основу Програма представљају наменска бесповратна средства, субвенцију, која су, као таква, изузета од принудне наплате, сходно члану 48. Закона о платном промету („Службени лист СРЈ”, бр. 3/02 и 5/03 и „Службени гласник РС”, бр. 43/04, 62/06, 111/09 – др. закон, 31/11 и 139/14 – др. закон).

Овим програмом ближе се уређује финансијска подршка јачању капацитета послодаваца укључених у дуално образовање која се реализује кроз помоћ послодавцима, ради школовања ученика и развоја инструктора за дуално образовање.

II. НАДЛЕЖНОСТ ЗА РЕАЛИЗАЦИЈУ ПРОГРАМА

Програм спроводи Министарство привреде (у даљем тексту: Министарство) у сарадњи са Канцеларијом за дуално образовање и Национални оквир квалификација (у даљем тексту: Канцеларија), са којом ће потписати уговор о реализацији Програма.

III. ФИНАНСИЈСКА ПОДРШКА ДУАЛНОМ ОБРАЗОВАЊУ

Средства за реализацију Програма обезбеђују се у буџету Републике Србије за 2024. годину, у укупном износу од 50.000.000,00 динара.

Средства за реализацију Програма представљају de minimis државну помоћ у складу Уредбом о правилима и условима за доделу помоћи мале вредности (de minimis помоћи) („Службени гласник РСˮ, број 23/21).

Под финансијском подршком у смислу ове уредбе, подразумева се додела бесповратних средстава послодавцима укљученим у дуално образовање, која могу да се искористе на име финансирања дела накнаде за учење кроз рад коју послодавци исплаћују ученицима који похађају завршну школску годину у школској 2024/2025. години или за суфинансирање инструктора за учење кроз рад.

Послодавци могу да добију бесповратна средства сразмерно броју ученика завршне године школовања у школској 2024/2025. години са којима послодавац има закључен уговор о учењу кроз рад, а која по ученику не може бити мања од 17.000,00 динара, док у укупном износу не може превазићи опредељени износ од 50.000.000,00 динара.

Бесповратна средства која се одобре, јесу наменска средства и могу да се користе искључиво за намену утврђену Јавним позивом и у складу са уговором који се закључује између послодавца и Министарства.

IV. УСЛОВИ ЗА ПРИЈАВУ ПОСЛОДАВАЦА ЗА ДОДЕЛУ БЕСПОВРАТНИХ СРЕДСТАВА

На Јавни позив за доделу бесповратних средстава могу да се пријаве послодавци који имају:

1. потврду о испуњености услова за учење кроз рад и закључен уговор о дуалном образовању;
2. измирене доспеле обавезе јавних прихода;
3. измирене финансијске обавезе према ученицима из претходног периода;
4. изјаву да ће реализовати учење кроз рад за нову генерацију ученика од школске 2025/2026. године.

V. НАЧИН СПРОВОЂЕЊА ПРОГРАМА

Министарство привреде расписује Јавни позив за доделу бесповратних средстава послодавцима, на име дела накнаде за учење кроз рад коју послодавци плаћају ученицима који похађају последњу годину школовања у школској 2024/2025. години на дуалним образовним профилима или за суфинансирање инструктора за учење кроз рад.

На Јавни позив пријављују се послодавци који обучавају ученике уписане у последњи разред средње школе на одговарајући дуални образовни профил за број ученика са којима имају закључен уговор о учењу кроз рад.

Уговор о додели бесповратних средстава закључују послодавац и Министарство.

Бесповратна средства, Министарство исплаћује послодавцима једнократно на посебан наменски динарски рачун послодавца код Управе за трезор.

VI. ЈАВНИ ПОЗИВ ЗА ДОДЕЛУ СРЕДСТАВА

Министарство ће објавити Јавни позив за доделу бесповратних средстава у најмање једном листу који се дистрибуира на целој територији Републике Србије. Јавни позив и конкурсна документација биће објављени на интернет страници Министарства: [www.privreda.gov.rs](http://www.privreda.gov.rs), Канцеларије: [www.dualnok.gov.rs](http://www.dualnok.gov.rs) и Порталу предузетништва [www.preduzetnistvo.gov.rs](http://www.preduzetnistvo.gov.rs).

Јавни позив обавезно садржи следеће податке: намену средстава; право учешћа на Јавном конкурсу; рок за подношење пријава и рок за одлучивање; износ средстава која се додељују; преглед документације коју је потребно доставити уз пријаву; начин вредновања пријава и друге податке од значаја за реализацију Јавног позива.

Пријава на Јавни позив подноси се Канцеларији у року који не може бити краћи од 15 дана од дана објављивања Јавног позива.

VII. ПОСТУПАК ОДЛУЧИВАЊА

За спровођење Јавног позива министар привреде образује комисију (у даљем тексту: Комисија), која има једног члана представника Канцеларије и два члана представника Министарства. Техничку подршку Комисији пружа Канцеларија.

Чланови комисије дужни су да потпишу изјаву да немају сукоб интереса у вези са радом и одлучивањем Комисије, односно спровођењем конкурса (изјава о непостојању сукоба интереса).

Чланови Комисије немају право на накнаду за рад у Комисији.

Комисија у року од десет дана од затварања Јавног позива врши отварање пристиглих пријава.

Канцеларија врши проверу достављене документације и утврђује листу послодаваца који испуњавају услове за доделу бесповратних средстава (у даљем тексту: Листа), као и појединачни износ бесповратних средстава за сваког послодавца у складу са условима из овог програма.

Директор Канцеларије прослеђује Комисији Листу, која на основу исте доноси Решење о додели бесповратних средстава.

Информација о послодавцима којима су додељена бесповратна средства биће објављена на интернет страници Министарства: [www.privreda.gov.rs](http://www.privreda.gov.rs), Канцеларије: [www.dualnok.gov.rs](http://www.dualnok.gov.rs) и Порталу предузетништва [www.preduzetnistvo.gov.rs](http://www.preduzetnistvo.gov.rs).

VIII. ПОСТУПАК ПО ЖАЛБИ

Учесници Јавног позива имају право на жалбу министру привреде, у року од 15 дана од дана пријема решења, који о жалби одлучује у року од 30 дана од дана пријема жалбе.

IX. ИЗВЕШТАВАЊЕ

Министарство ће по закључењу свих уговора, а најкасније до 31. децембра 2024. године доставити Влади, ради информисања, извештај о реализацији Програма.